32 nasionale sokkerspanne het aan die FIFA Sokker-Wêreldbekertoernooi in 2010 deelgeneem. Die spanne is in agt groepe verdeel, waarvan die twee beste spanne van elke groep na die agtste eindrondte deurgedring het. Spanje wen die trofee nadat hulle Nederland op 11 Julie in Johannesburg se Sokkerstad met 1–0 in ekstra tyd klop en sodoende hulle eerste wêreldbeker inpalm. Spanje het die agtste nasie geword om 'n Wêreldbekertoernooi te wen en die eerste Europese span wat dit buite Europa gewen het. Al die vorige toernooie buite Europa is deur Suid-Amerikaanse spanne gewen. Met die verowering van die wêreldbekertitel het Spanje outomaties vir die FIFA Sokker-Konfederasiebeker in 2013 in Brasilië gekwalifiseer. Duitsland eindig in die derde en Uruguay in die vierde plek. Die verdedigende kampioen Italië is reeds in die groepfase uitgeskakel; dieselfde lot wat voorheen Frankryk in 2002 en Brasilië in 1966 geval het.